พาณิชย์เล็งระบายข้าวผ่านตลาดล่วงหน้า3แสนตัน
กระทรวงพาณิชย์เล็งเปิดระบายข้าว 3 แสนตัน ผ่านเอเฟต ภายในสัปดาห์หน้า ยันไม่กระทบราคาข้าวนาปรัง
2 มี.ค. 2553

กระทรวงพาณิชย์เล็งเปิดระบายข้าว 3 แสนตัน ผ่านเอเฟต ภายในสัปดาห์หน้า ยันไม่กระทบราคาข้าวนาปรัง
นายยรรยง พวงราช ปลัดกระทรวงพาณิชย์ เปิดเผยว่า กระทรวงพาณิชย์จะเสนอให้มีการเปิดระบายข้าวสารในสต็อกรัฐบาลปริมาณ 3 แสนตัน ได้แก่ ข้าวสาร ข้าวหอมมะลิ และข้าวเหนียว ผ่านการซื้อขายในตลาดซื้อขายสินค้าเกษตรล่วงหน้า (เอเฟต) ในการประชุมคณะอนุกรรมการระบายตลาดซื้อขายสินค้าเกษตรล่วงหน้า วันที่ 3 มี.ค.นี้ เพื่อพิจารณาเปิดระบายข้าวสารสต็อกรัฐบาลตามแผนเดิมที่ได้รับจากคณะกรรมการนโยบายข้าวแห่งชาติ (กขช.) หากผ่านการเห็นชอบ ก็เปิดระบายภายในสัปดาห์หน้าทันที ส่วนการระบายข้าวผ่านวิธีอื่นยังไม่มีการพิจารณาในช่วงนี้ 
“การระบายข้าวในเอเฟต น่าจะเป็นวิธีที่เหมาะสมในช่วงนี้ เนื่องจากมีความโปร่งใส ที่สำคัญยังกระทบต่อราคาในตลาดน้อย เพราะเป็นการซื้อขายล่วงหน้า กว่าจะมีการส่งมอบจริงก็ต้องเริ่มช่วงเดือนมิ.ย. เป็นต้นไป ซึ่งจะไม่กระทบต่อข้าวนาปรังที่จะออกปลายเดือนมี.ค.-พ.ค. อีกทั้งยังเป็นการส่งทยอยส่งมอบครั้งละแสนตัน ซึ่งไม่ใช่จำนวนที่มาก เมื่อเทียบกับการระบายข้าวล็อตใหญ่ที่อาจกระทบต่อราคาตลาดได้” นายยรรยง กล่าว 
ขณะที่ความคืบหน้าการตรวจสอบหาต้นตอปล่อยข่าวทุบราคาข้าว กำลังอยู่ระหว่างหาข้อมูล ซึ่งน่าจะได้ผลสรุปภายใน 2-3 สัปดาห์ โดยประเด็นจะดูว่าใครเป็นผู้ได้ประโยชน์จากการปล่อยข่าว แต่ขณะเดียวกันจะเสนอข้อมูลเพื่อหาแนวทางการแก้ปัญหาปล่อยข่าวทุบราคาข้าวที่เกิดขึ้นด้วย